《南湖书院》
宋代·赵汝譡

捍川始成邑，巡甸遂建都。
千载倚修堤，三吴达高涂。
卫军弛马倚，令尹司官湖。
濬中深有蓄，丰外坚无虞。
往昔水冒没，伤哉人愁吁。
雨常夏潦盈，旱必秋田枯。
民功念久隳，邦患諗预图。
忽惊华构敞，岂为从览娱。
溪落露鲂鲤，草长戏鸥凫。
丹霞出云表，翠巘亘天隅。
缅怀谢公言，希迹岩栖徒。
且复与闾里，共守桑府区。